CELEX: 32009R0446
Language: sk
Date: 2009-05-14 00:00:00
Title: Nariadenie Komisie (ES) č. 446/2009 zo 14. mája 2009 o zatriedení určitého tovaru do kombinovanej nomenklatúry

29.5.2009   
            
            
               SK
            
            
               Úradný vestník Európskej únie
            
            
               L 132/3
            
         
      NARIADENIE KOMISIE (ES) č. 446/2009
   zo 14. mája 2009
   o zatriedení určitého tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá do nej dopĺňa akékoľvek ďalšie rozdelenie a ktorá je ustanovená v osobitných ustanoveniach Spoločenstva s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je vhodné ustanoviť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov s ohľadom na zatriedenie tovaru podľa kombinovanej nomenklatúry, ale ktorá nie je v súlade s týmto nariadením, mohol na túto aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatrieďuje v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. mája 2009
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Biele lúpané a ošúpané arašidové oriešky (blanšírované arašidové oriešky).
                  Lúpané arašidové oriešky sa blanšírujú v plynovej rúre prechodom cez štyri ohrievacie zóny, kde sa jadrá najprv vystavia pôsobeniu horúcou parou s teplotou 88–93 °C a následne prechádzajú cez dve chladiace zóny.
                  Jadrá sa v dôsledku postupného zvyšovania teploty rozťahujú, čím dochádza k uvoľneniu červenej šupky od jadra. Šupka sa následne odstráni mechanicky.
                  Arašidové oriešky, ktoré po odstránení šupky neboli ďalej spracované iným spôsobom, sa dodávajú ako voľne sypané alebo vo „veľkých vreciach“ s hmotnosťou približne 1 000 kg.
               
               
                  1202 20 00
               
               
                  Zatriedenie sa riadi všeobecnými pravidlami 1 a 6 pre výklad kombinovanej nomenklatúry a znením číselných znakov KN 1202 a 1202 20 00.
                  Blanšírovanie arašidových orieškov sa považuje za tepelnú úpravu, ktorej hlavným cieľom je odstránenie červenej šupky od jadra a tým uľahčenie ich používania. V dôsledku tejto úpravy nedochádza k zmene charakteru arašidových orieškov ako prírodného produktu a ich použitie zostáva naďalej skôr všeobecné ako špecifické (pozri tiež vysvetlivky k harmonizovanému systému ku kapitole 12, všeobecná časť, druhý odsek).
                  Výrobok sa preto zatrieďuje do položky 1202.